**Fructul oprit**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Sămânţa ta în trupul meu fragil

A încolţit ca o promisiune

Că s-a întors iubirea din exil

Să-mi dăruiască încă o minune.

Un sferic fruct, albastru şi celest

Ce-mi rotunjeşte pântecul a soare

Îl simt crescând în mine ca un rest

De fericire. Viaţa mi-e datoare

Cu o dovadă că un strop de cer

O să ramână-n urmă noastră... Fie,

Dar de e fată, doar atât îţi cer,

S-o botezăm numind-o Poezie.

- Vreau fructul nostru chiar dacă-i oprit,

În pântecu-ţi fragil să-l simt lumină,

Iubirea noastră să devină mit,

Sămânţa mea să prindă rădăcină

În carnea ta şi-n sânge să mă ai

De-a pururi ca pe-o dulce nebunie,

C-ai fost a mea în nopţile lui mai

Şi fiica noastră-i ca o poezie

Cu părul abanos şi ochi căprui,

Alint de primăvară şi iubire,

Îţi jur, iubito, nu-i e dat oricui

Să guste-n viaţă-atâta fericire.